ועדת הכספים, כנסת 23, פרוטוקול מספר 114, 2020-08-17 10:30

יצחק פינדרוס: בוקר טוב לכולם.

יצחק פינדרוס: כנראה הרב גפני באמת לקח ללב את זה שאין תקציב למדינה וגם מערכות החינוך לא יודעות לתפקד ומערכות הרווחה לא יודעות לתפקד והמוסדות לא יודעים לתפקד בהיעדר תקציב, אז לצערנו הרב הוא באמת לקח את זה יותר מדי ללב.

יצחק פינדרוס: אנסה, ברשותו, למלא את מקומו היום בדיון.

יצחק פינדרוס: אמר לי מנהל הוועדה שלפני שאנחנו מתחילים יש שתי הצעות לסדר, של רם בן ברק וינון אזולאי, אז נתחיל איתן.

יצחק פינדרוס: אחר כך ניכנס לדיון על הצעת החוק שהציע צביקה האוזר לדחיית התקציב, מה שגרם לכך שהרב גפני לא נמצא פה הבוקר.

יצחק פינדרוס: אני מקווה שלקחת את זה בחשבון לפני שהצעת את הצעת החוק הזאת.

יצחק פינדרוס: בבקשה, רם בן ברק.

רם בן ברק: בוקר טוב, אדוני היושב-ראש.

רם בן ברק: אני מאחל החלמה מהירה ליושב-ראש הקבוע של הוועדה.

רם בן ברק: אנחנו מתכנסים פה היום בשביל לדון בהכנה לקריאה הראשונה של הצעת החוק לדחיית התקציב.

רם בן ברק: אני שואל את עצמי: עד מתי למדינת ישראל לא יהיה תקציב?

רם בן ברק: כמה זמן אפשר למשוך את הדבר הזה?

רם בן ברק: אחת הסיבות שאנחנו הלכנו לממשלת האחדות הזאת היא כדי שאפשר יהיה סוף-סוף לתפקד, שיאושר תקציב ושהמדינה תחזור לאיזה מסלול נורמלי.

רם בן ברק: אנחנו נמצאים היום במשבר הכלכלי העמוק ביותר שמדינת ישראל ידעה מאודה, יותר גרוע מאשר מה שהיה אחרי מלחמת יום כיפור.

רם בן ברק: מדובר על גירעון שמוערך ב-190 מיליארד שקלים, כאשר הגירעון הרגיל שרצו להגיע אליו הוא 35 מיליארד שקלים.

רם בן ברק: אני מזכיר לכם, גם אז אמרו שהגירעון גדול מדי.

רם בן ברק: אני לא נגד חלק מן התוכניות שעשו, וברור לגמרי שבזמן משבר כזה חייבים להזרים כספים למשק, אבל במקביל להזרמת הכספים צריך גם לעשות תוכנית כלכלית כדי שנצא מן המשבר הזה.

רם בן ברק: לא יכול להיות שאנחנו נמשיך להתנהל עכשיו עוד שלושה חודשים ללא תקציב, וכולם מבינים שכאשר בעצם דוחים את הבחירות מעכשיו לעוד שלושה חודשים אז גם נתנהל באווירה של מערכת בחירות.

רם בן ברק: אנחנו מכניסים את המדינה לקטסטרופה.

רם בן ברק: יש כאן חוסר אחריות לאומי מן המדרגה הראשונה.

רם בן ברק: יש כאן שתי מפלגות שמתקוטטות ביניהן השד יודע על מה.

רם בן ברק: לא יכול להיות שמדינה שלמה תשלם את המחיר.

רם בן ברק: זה הישיבות, זה בתי הספר, זה העמותות שצריכות להיות בבסיס התקציב.

רם בן ברק: אז מה נעשה עכשיו?

רם בן ברק: ועדת הכספים תקבל כל פעם בקשות: תוסיפו לזה ותוסיפו לזה ותוסיפו לזה ונתנהל כמו מדינת עולם שלישי?

רם בן ברק: אני מבקש שהוועדה תדחה את הצעת החוק הזאת.

רם בן ברק: יש תקציב וצריך לאשר אותו.

רם בן ברק: שיתיישבו ויעשו עבודה, יאשרו תקציב לזמן שנותר עד סוף שנת 2020, שיעשו תקציב לחודשיים, לא אכפת לי, העיקר שיעשו תקציב ושלא תהיה דחייה.

רם בן ברק: הדחייה הזאת היא דחייה פוליטית, שלא עושה שום דבר טוב פרט לכך שהכול יתעכב בעוד שבועיים, שלושה שבועות, חודש, חודשיים, מקסימום שלושה חודשים.

רם בן ברק: אם כבר רוצים ללכת לבחירות, בואו נלך לבחירות עכשיו, כי גם בבחירות אין תקציב.

רם בן ברק: אם לא רוצים ללכת לבחירות אז בואו נעשה תקציב כפי שצריך ונתחיל לנהל את המדינה הזאת ונעלה אותה על דרך המלך.

רם בן ברק: ולא כל מיני טריקים פוליטיים בשביל לשנות חוקי-יסוד מ-100 ל-200, כל מיני דברים כדי לאפשר לגוף פוליטי כזה או אחר קצת לנשום אוויר ולהמשיך לשלוט.

רם בן ברק: ממילא הם לא שולטים בשום דבר, ממילא הם לא מנהלים שום דבר, אז בואו נפסיק את הפארסה הזאת כאן ועכשיו.

יצחק פינדרוס: תודה, רם.

יצחק פינדרוס: ינון אזולאי, בבקשה.

אופיר כץ: זו לא הייתה הצעה לסדר.

אופיר כץ: זו הייתה עמדה.

ינון אזולאי: קודם כול, ממלא מקום היושב-ראש, שלא תצא תקלה תחת ידך.

יצחק פינדרוס: כולנו מאחלים רפואה שלמה לרב גפני, שמהר מאוד יחזור ולא אמלא את מקומו.

ינון אזולאי: בוודאי שאנחנו פה מאחלים.

ינון אזולאי: אתמול גם שוחחתי איתו בלילה ואני רוצה להגיד לכם שברוך ה' הוא מרגיש טוב.

ינון אזולאי: כולנו מאחלים לו שיחזור במהרה.

ינון אזולאי: תמיד הרב גפני אמר פה לפקידים: תסבירו לי עוד פעם.

ינון אזולאי: נגמר, הוא כבר משוחרר וחבל להתעסק איתו.

ינון אזולאי: אז שיהיה רק בהצלחה ורפואה שלמה.

ינון אזולאי: אני מבקש להעלות לסדר את הסיפור שבשבוע שעבר העלינו ביחד, על היל"ה ועל קרן קרב ועל כל התוכניות הללו שעדיין לא מתוקצבות.

ינון אזולאי: בשבוע הבא אמורים להתחיל את הלימודים, בעוד עשרה ימים, ועדיין לא קיבלנו איזה רמז שהתוכניות האלה הולכות להיות מתוקצבות.

ינון אזולאי: ילדים ינשרו ואז למדינה זה יעלה יותר כסף, את זה צריך להבין, ילדים ברחוב זה יותר כסף למדינה.

ינון אזולאי: אנחנו חייבים לתת על זה דגש.

ינון אזולאי: עכשיו מפגינים פה אנשי קרן קרב, בשבוע שעבר זה היה היל"ה ובכל יום אנחנו רואים משהו אחר.

ינון אזולאי: יחד עם זאת, אני מבקש גם לא לשכוח, תקציב הישיבות – אמנם אנשי הישיבות הם לא אנשים שמפגינים, אלה לא אנשים ששובתים.

ינון אזולאי: הבן שלי כבר בשבוע שעבר חזר לישיבה, התחילו את הלימודים בישיבה.

ינון אזולאי: אני אומר לכם שזה פוגע בלימוד שלהם.

ינון אזולאי: אני מסתכל על כל ילד, ולא משנה אם הוא ילד חרדי או ערבי – הם צריכים לקבל תקציב והמדינה צריכה לדאוג לכל אחד ואחד.

ינון אזולאי: לכן אני חושב שכולנו צריכים להירתם מהר ככל הניתן, לעשות הכול על מנת שהתקציב יעבור, וגם אם אין תקציב צריך לדאוג לכל מיני תקציבים ספציפיים שמגיעים לפה, אבל חייב שהילדים האלה יתחילו ללמוד.

ינון אזולאי: בראש מעייננו שהילדים שלנו ילמדו וחלילה לא תהיה תקלה בדבר הזה.

ינון אזולאי: תודה רבה.

יצחק פינדרוס: נשמע את אלכס קושניר, וגם מיקי לוי ביקש הצעה לסדר.

אלכס קושניר: אני רציתי להתייחס להצעת החוק.

יצחק פינדרוס: אנחנו ניכנס לדיון על הצעת החוק וניתן לך להתייחס, בשמחה רבה.

יצחק פינדרוס: מיקי לוי, רצית להגיש הצעה לסדר.

מיקי לוי: כן.

מיקי לוי: קודם כול, כמובן אני מצטרף לאיחולי החלמה לגפני.

מיקי לוי: גברתי היועצת המשפטית, הדברים הראשונים הם דברים פוליטיים, הם לא קשורים אליך, אבל אחר כך בהמשך.

מיקי לוי: אדוני היושב-ראש, החוק הזה לא ימנע בחירות.

יצחק פינדרוס: אנחנו מדברים על הצעה לסדר.

יצחק פינדרוס: עוד מעט נדבר על הצעת החוק.

מיקי לוי: זה הצעה לסדר.

שלמה קרעי: זה הצעה לחוסר סדר.

שלמה קרעי: ..

יצחק פינדרוס: בעוד רגע נדבר על הצעת החוק ואז אתן לך את זכות הדיבור.

מיקי לוי: עכשיו לא הדיון על הצעת החוק?

מיקי לוי: כי יש בעיה משפטית.

מיקי לוי: גברתי היועצת המשפטית, אדוני היושב-ראש, אני כבר נותן לכם התרעה כי זה לא יעבור בשלום, אני אצטרך לקבל חוות דעת משפטיות.

מיקי לוי: סעיף 3(ב)(1) לחוק-יסוד: משק המדינה, קובע כי עד 60 ימים לפני סוף שנת 2020 יוגש התקציב.

מיקי לוי: דהיינו, עד 1 בנובמבר.

שגית אפיק: זה על תקציב 2021.

מיקי לוי: נכון.

מיקי לוי: עכשיו צריכים להניח אותו על שולחן ועדת הכספים.

מיקי לוי: הדחייה שאתם מבקשים פה, בהתאם לבקשה של 100 ימים, מגיעה ל-3 בדצמבר 2020.

מיקי לוי: יש לקונה בחוק - - -

שגית אפיק: זה לתקציב 2020, שים לב.

שגית אפיק: הצעת החוק של חבר הכנסת צביקה האוזר למעשה מתייחסת לתקציב לאחר שנת בחירות.

שגית אפיק: היא מתייחסת לסעיף ספציפי שנמצא בחוק-יסוד: הכנסת ומדברת על מה קורה, משתנים המועדים משנת תקציב רגילה.

שגית אפיק: המועדים שקבועים בחוק-יסוד: הכנסת הם 100 ימים לאחר כינון הממשלה עד לסיום חקיקה של תקציב.

שגית אפיק: התקציב שאנחנו מדברים עליו הוא תקציב 2020.

שגית אפיק: ההוראה הרגילה, בשנת תקציב רגילה שבה אין לנו בחירות, היא באמת בחוק-יסוד: משק המדינה, ושם נקבע: 60 ימים לפני תחילת שנת כספים תניח הממשלה על שולחן הכנסת את הצעת חוק התקציב, כאשר ההוראה המקבילה בחוק-יסוד: הכנסת קובעת שיש לכנסת גרייס של עוד 90 ימים עד שהיא תתפזר אם היא לא העבירה הצעת חוק תקציב.

שגית אפיק: זאת אומרת שהמועדים שאנחנו מדברים עליהם לשנת התקציב 2020, המועד שמדובר בו הוא עד 25 באוגוסט, אלו 100 הימים מיום כינון הממשלה.

שגית אפיק: את זה מבקשים בהצעת החוק שבפניכם להאריך עד 3 בדצמבר.

שגית אפיק: ככל שההצעה הזאת תעבור היא מתייחסת לתקציב לשנת 2020 בלבד.

רם בן ברק: יעשו תקציב לשבוע.

שגית אפיק: היה והממשלה תחליט שהיא מעוניינת לעשות תקציב דו-שנתי לשנים 2020–2021, הדבר דורש תיקונים נוספים, כפי שנעשה בעבר, מכיוון שהחקיקה בישראל מוכוונת לתקציב חד-שנתי.

שגית אפיק: כדי לעשות תקציב דו-שנתי נדרשים תיקונים חדשים, הן בחוק-יסוד והן בחוק רגיל, כדי להתאים את החקיקה לחוק תקציב דו-שנתי.

שגית אפיק: אז עד אותו מועד של 3 בדצמבר יצטרכו להביא תיקוני חקיקה לתקציב דו-שנתי, ואז גם המועד שאתה מציין לתקציב שנת 2021 יהפוך להיות לא רלוונטי.

שגית אפיק: אם הממשלה לא תחליט שהיא מעוניינת בתקציב דו-שנתי לשנים 2020–2021, היא תצטרך להעביר את תקציב 2020 עד 3 בדצמבר.

שגית אפיק: היא תצטרך להניח 60 ימים לפני תחילת שנת הכספים את תקציב 2021, כאשר לכנסת יהיה עד 31 במרץ להעביר אותו בטרם התפזרותה.

מיקי לוי: הבנתי.

מיקי לוי: בסדר.

מיקי לוי: יכול להיות שאני ספרתי לא טוב.

מיקי לוי: אולי גברתי יכולה להחליף את המונח "תקציב דו-שנתי" ב"תקציב שנתי וחודש", או משהו בסגנון הזה.

יצחק פינדרוס: ההצעה לסדר שלך נשמעה.

יצחק פינדרוס: אנחנו נתחיל בדיון בהצעת התיקון לחוק-יסוד: הכנסת שיזם חבר הכנסת צביקה האוזר.

יצחק פינדרוס: אתה רוצה להציג את ההצעה?

יצחק פינדרוס: אחר כך נשמע את התייחסות הדוברים.

צבי האוזר: תודה רבה, אדוני היושב-ראש.

יצחק פינדרוס: מיקי לוי מקפיד מאוד על מונחים אז אנחנו נדבר על ממלא מקום יושב-ראש.

צבי האוזר: תודה רבה, אדוני ממלא מקום יושב-הראש.

צבי האוזר: ראשית, אני מבקש בשם כולנו לשלוח איחולי החלמה ובריאות שלמה לחבר הכנסת גפני, שלא נמצא איתנו כאן אבל רוחו כאן שורה ואני אנהל את ענייניי ואומר את דבריי בשים לב לעובדה שהוא לבטח צופה בנו.

עאידה תומא סלימאן: אני מאוד מקווה שהוא לא צופה בנו כי הוא נח.

צבי האוזר: את אומרת: למען בריאותו.

יצחק פינדרוס: למען בריאותנו אנחנו רוצים אותו עם שתי רגליים בועטות, כפי שאמרתי לו אתמול, אז אנחנו מקווים שהוא נח.

צבי האוזר: ידידי ורעי חבר הכנסת פינדרוס, אתה יודע שיש לנו איזשהו דיאלוג סמוי לאורך הכנסות האחרונות באשר לדיונים, המזכירים את מסכת ביצה, או את אותה אמירה: ביצה שלא נולדה, או ביצה שנולדה, או ביצה שנולדה ביום טוב וכולי.

צבי האוזר: אני מקווה מאוד שהדיון שאנחנו עוסקים בו כעת הוא ביצה שתלד, ביצה שנולדה ושההסדר שמונח כאן בפנינו יוביל ליישוב הדעת ולהרגעת הרוחות במדינת ישראל.

צבי האוזר: יש לאפשר למדינת ישראל לחזור למסילה ולהתמודד מול האתגר העומד בפניה, אל מול איתני הטבע, במתכונת הפוליטית הראויה היחידה לאירוע המתרחש לנגד עינינו.

צבי האוזר: אני מזכיר, אנחנו מתמודדים עם נגיף קורונה שהוא אתגר בריאותי שמעולם לא עמדנו מולו.

צבי האוזר: הוא יצר אתגר כלכלי שמעולם מדינת ישראל לא עמדה בפניו.

צבי האוזר: בחורף יוסיפו לנו גם אתגר של שפעת.

צבי האוזר: לכן מי שחושב שלצאת לבחירות עכשיו, כשהבחירות יתקיימו בחודש נובמבר, זו תהיה הבשורה לעם ישראל – זה טירוף הדעת.

רם בן ברק: אז תאשרו תקציב.

צבי האוזר: זה טירוף הדעת.

צבי האוזר: זה עונש משמעותי ביותר לציבור.

קריאות: - - -

מיקי לוי: פעם אחת תגלו אחריות ציבורית, תפסיקו לטרלל את הכנסת הזאת.

מיקי לוי: אתם מטרללים את הכנסת הזאת בכל יום שני, שלישי ורביעי.

מיקי לוי: תפסיקו.

מיקי לוי: תפסיקו ותגלו אחריות ציבורית אחת.

מיקי לוי: אתם שרציתם ממשלת מיעוט של - - - קצת יציבות, נורמליות, אחריות - - -

איתן גינזבורג: - - -

הילה שי וזאן: - - -

קריאות: - - -

מיקי לוי: מי מפריע לכם?

מיקי לוי: תעבירו תקציב.

שלמה קרעי: ולחשוב שרק לפני ארבעה חודשים הייתם כולכם באותה מפלגה.

יצחק פינדרוס: מיקי לוי, גם אם תחזור על המשפט עשר פעמים התקציב הרי לא יגיע היום.

יצחק פינדרוס: תן לו לסיים לדבר ואז ניתן לך גם לדבר.

צבי האוזר: צריך להגיד את האמת, לחברי הכנסת יש קודם כול אחריות לאומית ואחרי זה אחריות לטרלל את המדינה הזאת.

צבי האוזר: תשמרו את הטרלולים לזמן המתאים.

צבי האוזר: זה לא הזמן לטרלל את המדינה.

מיקי לוי: אתם גורמים לטרלול המדינה.

מיקי לוי: אין סדר.

יצחק פינדרוס: מיקי, גם אם אתה רוצה בחירות, תן לו לדבר.

מיקי לוי: אני לא רוצה בחירות.

מיקי לוי: הנה אני מכריז.

מיקי לוי: תביאו תקציב, אני אצביע בעד.

צבי האוזר: אומנות

צבי האוזר: כם – טרלולכם.

רם בן ברק: עשרות רשויות עומדות ומחכות ופה עושים משחקי פוליטיקה.

צבי האוזר: חברים, זה טירוף הדעת לגרור את המדינה הזאת לבחירות.

צבי האוזר: זה לתת בעיטה בפרצופו של הציבור.

קריאות: - - -

צבי האוזר: זה לעצום את העיניים לרווחה אל מול המצוקות, אל מול מה שצריך לעשות.

מיקי לוי: אוי, אוי, אוי, אוי, אוי.

צבי האוזר: אני מבין שהאופוזיציה, תפקידה או רצונה להטריד ולעתים להעניש את הקואליציה אבל האופוזיציה אסור שתעניש את העם.

מיקי לוי: צביקה, אתה מאמין לדברים שלך?

מיקי לוי: מי מעניש את העם?

מיקי לוי: תביאו תקציב.

צבי האוזר: אני קורא לכם לגלות אחריות היסטורית ואחריות פוליטית ברגעים האלה שמדינת ישראל מתמודדת עם המשבר הכלכלי הגדול ביותר בעולם.

יצחק פינדרוס: מיקי, גם אם אתה לא אוהב את מה שהוא אומר, תן לו לסיים.

צבי האוזר: אתם יודעים שלבחירות האלה אין שום תמיכה בציבור, לא בימין ולא בשמאל.

רם בן ברק: איזה שטויות.

רם בן ברק: אז תעבירו תקציב.

צבי האוזר: לא חרדים, לא חילונים, לא יהודים, לא ערבים.

צבי האוזר: אנחנו נעביר תקציב, וכפי שאתה יודע אי אפשר להעביר תקציב בשבעה ימים.

קריאות: - - -

צבי האוזר: אתה יודע הרי.

צבי האוזר: תהיה כן ואל תשקר לציבור.

צבי האוזר: אי אפשר להעביר תקציב בשבעה ימים.

קריאות: - - -

מיקי לוי: תביאו תקציב מחר בבוקר.

צבי האוזר: חבריי חברי האופוזיציה, תישירו מבט לציבור.

צבי האוזר: הרי אתם יודעים שאין שום אפשרות להעביר תקציב בשבעה ימים.

צבי האוזר: לכן יש חובה, הייתי אומר חובה היסטורית.

צבי האוזר: אלה רגעים שמעולם לא התמודדנו עם שכמותם.

צבי האוזר: לכן הבית הזה יגלה בגרות.

קריאות: - - -

צבי האוזר: יגלה סוף-סוף סולידריות עם הציבור.

צבי האוזר: תפסיקו להפנות את הגב לאינטרס הציבורי, תפסיקו להפנות את הגב לאינטרס הלאומי, תפסיקו לטרלל את הבית הזה.

קריאות: - - -

צבי האוזר: - - -

הילה שי וזאן: מיקי, אתה רוצה בחירות?

מיקי לוי: אני לא רוצה בחירות, הנה אני אומר.

מיקי לוי: אתה קשקשן, אתה לא מאמין אפילו למילים של עצמך.

מיקי לוי: אנחנו אומרים לכם: תביאו תקציב.

צבי האוזר: אי אפשר להביא תקציב תוך שבוע.

קריאות: - - -

יצחק פינדרוס: מיקי, אני מבין שמיצית את זכות הדיבור שלך היום בדיון, כך אני מבין לפי הדברים שאמרת.

יצחק פינדרוס: תודה רבה.

צבי האוזר: אפילו כאן בפרלמנט, במקום שבו צריכים להישמע כל הקולות, כל הזרמים, כל הדעות, אומר אדם בלי למצמץ: לא ניתן לו לדבר.

צבי האוזר: בלי להרכין ראש.

צבי האוזר: של נעליך בפני כללי הדמוקרטיה, של נעליך.

צבי האוזר: תן לאנשים להתבטא.

רם בן ברק: - - -

צבי האוזר: אינך יכול לעשות בכללי הדמוקרטיה כבשלך.

צבי האוזר: אין לך להגיד: לא לתת פה לדבר.

צבי האוזר: אינך מתבייש?

צבי האוזר: תתבייש לך כי אתה רוצה להעניש את הציבור, אתה רוצה לטרלל את הכנסת ואפילו לא רוצה לתת לאנשים לדבר.

מיקי לוי: מי מעניש את הציבור?

מיקי לוי: מה השקרים האלה?

צבי האוזר: תן לאנשים את זכות הדיבור.

צבי האוזר: מה קרה?

צבי האוזר: אינך יכול לשמוע?

צבי האוזר: אם אתה לא יכול לשמוע אתה יכול לצאת.

רם בן ברק: תדבר אמת.

צבי האוזר: תדבר את האמת ההיסטורית נכון להיום, שאתם לא מגלים אחריות לאומית ואתם רוצים לגרור את המדינה הזאת אל עברי פי פחת.

רם בן ברק: אתם יכולים להעביר תקציב.

רם בן ברק: - - -

הילה שי וזאן: רם, תגיד שאתה רוצה בחירות.

רם בן ברק: - - -

צבי האוזר: אתם רוצים לרסק את המדינה בכל מחיר, בשיטות לניניסטיות.

צבי האוזר: ככל שיותר רע יהיה יותר טוב – זאת התיזה המובילה אצלכם.

צבי האוזר: צריכה להיות אחריות לאומית.

צבי האוזר: תן לדבר.

מיקי לוי: מי שאין לו אחריות לאומית זה אתם.

מיקי לוי: היה לכם זמן להביא את התקציב אך לא עשיתם את זה.

מיקי לוי: הרי בתום 100 הימים אתם תתפרקו.

הילה שי וזאן: זה המצב.

הילה שי וזאן: לא נתפרק.

הילה שי וזאן: או שתגיד שאתה רוצה בחירות.

צבי האוזר: אדוני היושב-ראש, אני רוצה להוסיף מילה אחת, אחרי שנדמה לי שהעמדתי את האופוזיציה במקומה.

מיקי לוי: ממש בדיחה.

צבי האוזר: תעלזו ותצחקו ברגעים אלה.

צבי האוזר: אני רוצה להגיד לך, אדוני היושב-ראש, ולחבריי כאן בקואליציה, חברים, לנו יש כתפיים רחבות.

צבי האוזר: אפשר על הכתפיים האלה לרדת מן העץ ולעמוד.

צבי האוזר: התקציב הזה וההחלטה הזאת תלויים במרכיבי הקואליציה.

צבי האוזר: אנחנו מגישים את הצעת החוק לקריאה הראשונה.

צבי האוזר: הצעת החוק הזאת צריכה להיות מושלמת בקריאה שלישית, וזה בידיה של הקואליציה.

צבי האוזר: אני קורא לכל חברי הבית, אופוזיציה וקואליציה, לתמוך בהצעת החוק.

צבי האוזר: תודה רבה.

ינון אזולאי: אבל רגע, הוא עוד לא הסביר את הצעת החוק.

יצחק פינדרוס: תודה רבה.

יצחק פינדרוס: עוד מישהו רוצה להתייחס, פרט למי שהתייחס כבר?

קריאה: מה שלא הספקנו לעשות ב-100 ימים אולי נספיק לעשות ב-200 ימים.

הילה שי וזאן: נספיק.

יצחק פינדרוס: זהו, ההפרעות והוויכוחים הסתיימו.

יצחק פינדרוס: עכשיו תנו לכל אחד לדבר בתורו.

יצחק פינדרוס: בבקשה אופיר כץ.

אופיר כץ: ראשית, אני רוצה להצטרף לאיחולים ולברכות שיחזור אלינו במהרה הרב גפני, וברכות לך אדוני היושב-ראש הזמני.

אופיר כץ: תראה איזו קבלת פנים עשו לך.

אופיר כץ: לגבי הצעת החוק, אני פונה לחבריי באופוזיציה.

אופיר כץ: זה שהגענו למצב שבו אנחנו נמצאים, את זה אתם יכולים לבקר, זה תפקידכם, למה הגענו למצב כזה שעדיין אין תקציב.

אופיר כץ: אבל זה משהו שכבר היה.

אופיר כץ: ברגע זה יש לנו שתי חלופות: או להעביר את הצעת החוק ולתת זמן כדי לדון ולהעביר תקציב, או ללכת לבחירות.

אופיר כץ: זה המצב הנוכחי.

אופיר כץ: אי אפשר להעביר תקציב, אתם יודעים את זה, בשבוע, מבחינה טכנית, גם אם נרצה.

אופיר כץ: עכשיו זה המצב, יש שתי אופציות: או בחירות או הדחייה הזאת שמונחת על שולחננו.

רם בן ברק: אתה יודע שזה או בחירות או - - -

הילה שי וזאן: תן לו לדבר.

הילה שי וזאן: אנחנו גם יודעים לצעוק.

קריאות: - - -

יצחק פינדרוס: חברי כחול לבן לדורותיהם, די.

יצחק פינדרוס: רם בן ברק, זהו, הסתיים.

יצחק פינדרוס: תנו לו לסיים.

יצחק פינדרוס: לא אקבל את זה יותר.

אופיר כץ: אלה שתי החלופות היחידות.

אופיר כץ: עכשיו תבחרו מה אתם רוצים.

אופיר כץ: אתם רוצים ללכת לבחירות?

רם בן ברק: - - -

מיקי לוי: בחירות יהיו רעות יותר.

הילה שי וזאן: אנחנו יודעים שאתה רוצה לתרום למדינה הזאת את הבחירות.

רם בן ברק: אל תכניסי לי מילים לפה.

הילה שי וזאן: אין בעיה, אבל רק תגיד.

רם בן ברק: יש שלושה ימים להעביר תקציב.

יצחק פינדרוס: אוי ואבוי אם לא היו מפרקים את כחול לבן, תראו איך היו נראות ישיבות הסיעה שלכם.

יצחק פינדרוס: אוי ואבוי.

יצחק פינדרוס: חבר'ה, די.

יצחק פינדרוס: לא, לא.

יצחק פינדרוס: רם בן ברק, אתה לא מדבר עכשיו.

רם בן ברק: שר האוצר אמר - - - עכשיו אני מבין שאתם מעדיפים בחירות.

קריאות: - - -

יצחק פינדרוס: עכשיו זה כבר מישהו מהליכוד, זה לא מישהו מכחול לבן לשעבר.

מיקי לוי: שני הילדים רבים ואומרים שאנחנו רוצים בחירות.

מיקי לוי: מדהים.

אופיר כץ: יש רק שתי אופציות, אין אופציה שלישית.

אחמד טיבי: הערה לסדר.

אחמד טיבי: נודע לי כי גפני צופה ולכן קצת רחמים, חבר'ה.

יצחק פינדרוס: לא, זה מחייה אותו, זה בסדר.

רם בן ברק: עכשיו יתחיל המשא ומתן: אנחנו נתמוך אם תיתנו לנו 300 מיליון שקל.

רם בן ברק: כך זה יהיה.

אלכס קושניר: קודם כול אני רוצה לאחל לגפני רפואה שלמה, שיחזור לפה כמה שיותר מהר.

אלכס קושניר: לגבי עניין התקציב, אני חושב שלכולם ברור שמה שמפריד בינינו לבין התקציב, דו-שנתי או חד-שנתי או חודשי או יומי או שבועי, זה לא מחלוקות כלכליות.

אלכס קושניר: נתניהו אמר שהתקציב מוכן ואפשר להגיש אותו.

אלכס קושניר: מה מפריד בינינו לבין התקציב?

אלכס קושניר: שני דברים: האחד הוא שיטת מינוי בכירים, והשני הוא הערבויות של כחול לבן לנתניהו עם תחילת משפטו.

אלכס קושניר: כל עוד זה לא נפתר יש ריח של בחירות באוויר.

אלכס קושניר: אני מסיק שנתניהו משתמש בתקציב, ברווחת אזרחי המדינה, בוודאות הכלכלית של המדינה, במשבר כל כך קשה לצורך המטרות הפוליטיות שלו.

שלמה קרעי: המסקנה שלך כנראה לא לוגית מספיק אם אתה צריך לקרוא אותה מתוך הדף.

יצחק פינדרוס: עברנו עכשיו מכחול לבן לליכוד וישראל ביתנו?

יצחק פינדרוס: די, תן לו לסיים.

אלכס קושניר: אדוני היושב-ראש, יש לי כלל חדש בחיים: כל עוד מתחילים להפריע לי אני סותם עד שהם מפסיקים ואז אני ממשיך לדבר.

אלכס קושניר: כבר למדנו שהרבה פעמים מה שאני אומר זה בעצם ציטוט של נתניהו באחד מן הגלגולים שלו.

אלכס קושניר: אני גם אומר לחברים מן הליכוד להיזהר כשהם תוקפים, יכול להיות שאני מצטט את ראש הממשלה.

שלמה קרעי: כשדמוקרט אומר משהו דמוקרטי זה בסדר גמור.

שלמה קרעי: כשדיקטטור אומר משהו דמוקרטי יש לו בעיה.

אלכס קושניר: לכן אני אומר שאנחנו כחברי ועדה, כקואליציה ואופוזיציה, כולם ביחד, לא יכולים להרשות לעצמנו לתת לראש ממשלה להשתמש בתקציב המדינה ככלי להשגת מטרות פוליטיות.

אלכס קושניר: לכן אני מתפלא מאוד על צביקה האוזר, שהוא איש נבון ומבין את כל הפוליטיקה, הוא כאן לא מהיום והיה גם הרבה פעמים בצוות של נתניהו ויודע איך הוא פועל, אני לא מבין איך הוא נותן לזה יד.

אלכס קושניר: אני מבין שלפעמים יש מחלוקות פוליטיות כאלה ואחרות ולפעמים צריך יותר זמן אבל, חברים, זה היום באמת.

אלכס קושניר: הרי התקציב מוכן, לפי מה שכולם אומרים, אז קחו שבועיים, קחו שלושה שבועות, עד חגי תשרי, ותעבירו תקציב.

צבי האוזר: זה דיון ראוי לקראת ההכנה לקריאה השנייה והשלישית.

צבי האוזר: אלה הם דברי טעם.

אלכס קושניר: אתה הרי מבין בדיוק כמוני, ואפילו טוב יותר ממני, שהדבר הזה לא יקרה כל עוד הסיפור של מינוי שומרי הסף והערבויות של כחול לבן לנתניהו במהלך המשפט לא יקרו.

אלכס קושניר: לכן אשמח אם חברי כחול לבן יעדכנו אותנו כאן.

צבי האוזר: יש לי הצעת פשרה בשבילך: תתמוך בקריאה הראשונה, ותתנה את הצבעתך בקריאה השנייה.

אלכס קושניר: צביקה, לא הפרעתי לך.

צבי האוזר: אתה צודק.

צבי האוזר: אני מתנצל.

אלכס קושניר: אני רוצה לפנות לחבריי בכחול לבן ולשאול אותם שאלה פשוטה.

אלכס קושניר: תגידו לנו: האם שתי הסוגיות האלה נפתרו – הסיפור של שיטת מינוי שומרי הסף, והערבויות שלכם לנתניהו במהלך המשפט?

אלכס קושניר: אם כן, אז התקציב יכול לעבוד בתוך יום.

אלכס קושניר: אם לא, אז לא משנה מה אנחנו נעשה פה, התקציב לא יעבור ואנחנו נלך לבחירות.

אלכס קושניר: לכן, חברים, צריך להתנגד להצעת החוק הזאת.

אלכס קושניר: לכו לוועדה אחרת – ועדת הכנסת או ועדה מיוחדת לחוק היסוד שאיתן גינזבורג בזמנו הוביל, ששם שינינו את כל חוקי היסוד – ותדונו שם במינוי שומרי הסף ובערבויות לנתניהו.

אלכס קושניר: עזבו את התקציב.

אלכס קושניר: בואו נעביר אותו, ניתן לאזרחי המדינה אוויר לנשימה, ואתם תתעסקו בשטויות הפוליטיות שלכם, באמת.

יצחק פינדרוס: המונח "שומרי הסף" צורם לי.

יצחק פינדרוס: חבר הכנסת קרעי, בבקשה.

אלכס קושניר: אז נאמר: "בכירים בשירות המדינה".

שלמה קרעי: תודה אדוני היושב-ראש.

שלמה קרעי: ראשית, אני רוצה לשלוח מכאן איחולי החלמה ליושב-ראש הרב גפני, שישוב אלינו במהרה בריא ושלם.

שלמה קרעי: חבר הכנסת קושניר ניסה לזרות כאן חול בעיניי הציבור ולומר שיש כל מיני סיבות שעומדות בבסיס - - -

אלכס קושניר: מה, זה שקר?

אלכס קושניר: זה לא נכון?

יצחק פינדרוס: חבר הכנסת קושניר, לא אהבת שהוא הפריע לך.

אלכס קושניר: אם יש מחלוקות כלכליות - - -

יצחק פינדרוס: חבר הכנסת קושניר, אתה אוהב לצטט את המנהיג נתניהו.

יצחק פינדרוס: אני אוהב לצטט מנהיגים קצת יותר עתיקים: "דסני עלך לחברך לא תעביד".

יצחק פינדרוס: לא אהבת כשהוא הפריע לך.

יצחק פינדרוס: אל תפריע לו.

שלמה קרעי: נכון, אבל הוא מחזיר.

שלמה קרעי: זה בסדר.

אלכס קושניר: אני מחזיר.

שלמה קרעי: הסוגיה היחידה שניצבת כאן על השולחן, אדוני היושב-ראש, היא סוגיית התקציב החד-שנתי.

שלמה קרעי: מדינת ישראל זקוקה לתקציב כאן ועכשיו, תקציב מידי שיעבור בתוך חודש, שנפתח את שנת הלימודים עם כל התוכניות שלא נפתחות בגלל שאין תקציב.

שלמה קרעי: גם הרשויות קורסות בגלל שאין תקציב.

רם בן ברק: תעביר, יש לך כלי בשביל זה, יש חוק תיקון - - -

שלמה קרעי: הצעת החוק שאנחנו מעבירים היום כדי לדחות את התקציב ב-100 ימים, אנחנו לא באמת מתכוונים לנצל 100 ימים, ואפשר גם להתווכח על מספר הימים לקראת הקריאה השנייה והשלישית.

שלמה קרעי: הדבר היחיד שעומד כאן על השולחן זה האם נגיע להסכמה עם כחול לבן לגבי התקציב.

שלמה קרעי: מדינת ישראל זקוקה לתקציב חד-שנתי וזה סלע המחלוקת שניצב עכשיו בינינו, לא כל מיני סיפורים, לא בג"ץ ולא יועצים משפטיים ולא מינויים ולא שום דבר.

שלמה קרעי: אם יסכימו כחול לבן לתקציב חד-שנתי, התקציב החד-שנתי יעבור והכול בסדר.

שלמה קרעי: בוא תשכנע את חבריך לשעבר, ישבתם חמשת

שלמה קרעי: כם ביחד, תשכנע אותם, משני צדדיך, שיסכימו לתקציב חד-שנתי – הכול עובר, הכול בסדר.

רם בן ברק: אתה הרי לא מאמין למה שאתה אומר.

מיקי לוי: אני שמח שזה לא ניתוח כלכלי, קרעי.

שלמה קרעי: זה הניתוח הכלכלי.

שלמה קרעי: תקציב חד-שנתי.

שלמה קרעי: מיקי, אתה גם מבין בכלכלה ואתה מסכים איתי בהרבה דברים.

שלמה קרעי: אתה יודע שבעת הזו אנחנו צריכים תקציב מהיר ומידי.

רם בן ברק: ולכן אתם דוחים אותו.

שלמה קרעי: תקציב דו-שנתי ייקח שלושה חודשים עד שיכינו אותו ועד שיעבור כאן, עם כל המרכיבים שמסביב ועם חוק ההסדרים.

שלמה קרעי: מדינת ישראל לא יכולה להרשות לעצמה לחכות עוד שלושה–ארבעה חודשים.

רם בן ברק: שלמה, אתה יודע שאנחנו נחכה עכשיו 100 ימים.

קריאות: - - -

שלמה קרעי: חבר הכנסת בן ברק, אני מסביר: אנחנו לא מתכוונים לחכות 100 ימים.

שלמה קרעי: הצעת החוק של חבר הכנסת האוזר היא כדי להגיע לפשרה, להסכמה בשבוע הזה שאנחנו הולכים על תקציב חד-שנתי שיעבור באופן מידי.

אלכס קושניר: אז בואו נאריך בשבוע.

שלמה קרעי: זה בהחלט דיון שצריך לקיים לקראת הקריאה השנייה והשלישית.

שלמה קרעי: תודה רבה.

הילה שי וזאן: כבר החלטת מה יהיה?

יצחק פינדרוס: תודה רבה.

יצחק פינדרוס: חברת הכנסת הילה שי וזאן, רצית להתייחס.

הילה שי וזאן: הצעת החוק של חברי צביקה האוזר בעצם נותנת פתרון לפלונטר שאף אחד מאיתנו לא רצה להגיע אליו, אבל הגענו וזה המצב הנתון.

הילה שי וזאן: לצערי חברי האופוזיציה שיושבים לשמאלי בוחרים לנצל את שעת הכושר הזו על מנת להתנגח, על מנת להוביל לבחירות.

הילה שי וזאן: עלינו מוטלת החובה, למען הציבור, למנוע את הבחירות האלו.

הילה שי וזאן: אם יש דרך להסתכל אחורה, בבחינת: למה לא עשיתם ומה קרה עד עכשיו – זה לא רלוונטי כרגע.

הילה שי וזאן: אנחנו אנשים בוגרים.

הילה שי וזאן: יש פה אפשרות למנוע בחירות ואנחנו צריכים לעשות הכול כדי למנוע את הבחירות.

הילה שי וזאן: אני חושבת שהצעת החוק הזו תאפשר באמת להגיע למצב שיעבור תקציב ונוכל באמת להתמקד במשבר הכלכלי והבריאותי שבו אנחנו נמצאים, וכולנו נסכים שזה כרגע הדבר הכי חשוב.

הילה שי וזאן: אז אני מבקשת מחבריי לאופוזיציה לגלות אחריות ולהצטרף אלינו על מנת להעביר את הצעת החוק הזאת.

הילה שי וזאן: תודה.

יצחק פינדרוס: תודה.

יצחק פינדרוס: נציגי משרד האוצר ומשרד המשפטים.

יצחק פינדרוס: מי נמצא כאן ממשרד האוצר?

יוגב גרדוס: לנו אין הערות.

שגית אפיק: יש לכם אולי הסבר למה עד 12 ביולי לא הנחתם הצעת חוק תקציב?

שגית אפיק: זה היה קבוע בחוק.

שגית אפיק: נדרש תיקון החוק הזה עכשיו מכיוון שהממשלה לא הניחה עד 12 ביולי את הצעת חוק התקציב, כפי שקבוע לא בחוק רגיל אלא בחוק-היסוד.

שגית אפיק: אולי יש לכם הסבר, תשובה.

יוגב גרדוס: התיקון נדרש לא רק בגלל שהממשלה לא הניחה אלא בגלל שב-25 באוגוסט הכנסת מתפזרת.

שגית אפיק: היא מתפזרת בשל אי הנחת הצעת חוק תקציב.

שגית אפיק: הכנסת לא יכולה להעביר הצעה שהממשלה לא הביאה בפניה, למיטב הבנתי.

יוגב גרדוס: זה בגלל אי אישור התקציב, לא בגלל אי הנחת התקציב.

שגית אפיק: אי אפשר לאשר תקציב שלא הונח.

ינון אזולאי: איך אפשר לאשר תקציב בלי שהנחת?

יצחק פינדרוס: יוגב, אתה מציע שאנחנו, חברי הכנסת, נגיש הצעת תקציב?

יצחק פינדרוס: אנחנו ניקח את ההצעה בשתי ידיים.

יצחק פינדרוס: אני לא בטוח שזו העמדה שלכם.

יוגב גרדוס: אני חושב שהנושא נדון פה מספיק.

יצחק פינדרוס: אנחנו פשוט נגיש הצעת תקציב.

יצחק פינדרוס: אם אתם מעדיפים שהכנסת תעשה את זה, ניקח את זה בשתי ידיים.

יצחק פינדרוס: דרך אגב, פה אני חושב שתהיה הסכמה בין הקואליציה והאופוזיציה.

מיקי לוי: יש חוברת מוכנה?

שגית אפיק: יוגב גרדוס, אין לך הערות.

שגית אפיק: שרית פלבר, לך יש תשובה לשאלה הזאת?

שגית אפיק: הפרתם חוק-יסוד.

שגית אפיק: איך זה מתיישב?

שרית פלבר: כפי שיוגב אמר, השאלה מדוע אין תקציב נידונה כאן.

מיקי לוי: אנחנו רוצים לשמוע את דברי החוכמה שלכם.

יצחק פינדרוס: מיקי, אתה מסכים איתי שהקואליציה והאופוזיציה יגיעו להסכמה אם הם ייתנו לנו להגיש את התקציב בלעדיהם?

מיקי לוי: בסדר, אבל יש לי שתי שאלות, בהמשך לשאלתה של היועצת המשפטית.

מיקי לוי: ראשית, האם יש חוברת תקציב?

מיקי לוי: אפשר לקבל משהו?

מיקי לוי: שנית, האם אתם שלמים עם הצעת החוק, מבחינה מקצועית?

רם בן ברק: אני רוצה להוסיף שאלה.

רם בן ברק: איך יממנו את כל הדברים שלא מממנים אותם כי אין תקציב?

רם בן ברק: האם כבר קיבלתם בקשות לסעיפים מיוחדים, למימון של פרויקטים במשרד החינוך וכן הלאה, מה שנמצא בתקציב ולא ממומן כל עוד אין תקציב?

יוגב גרדוס: לגבי השאלה האם יש תקציב או אין תקציב, כמובן שאין תקציב.

יוגב גרדוס: מה שקורה, כדי לאשר תקציב צריך לדון בו בממשלה.

יוגב גרדוס: אחרי שהממשלה מאשרת אותו אנחנו פורטים אותו להצעת תקציב, הצעת חוק, ומניחים על שולחן הכנסת.

יוגב גרדוס: אמנם יש עבודת מטה שנעשתה אבל כדי לאשר תקציב צריך אישור ממשלה.

יוגב גרדוס: לגבי השאלה על 100 הימים, כמובן שהזמן נדרש גם בגלל שהכנסת צריכה לדון בתקציב אחרי שאנחנו מגישים אותו וגם בגלל מה שאמרתי, שאחרי שהממשלה מאשרת אותו אנחנו צריכים עוד משך זמן מסוים כדי לפרמט אותו להצעת חוק.

יוגב גרדוס: באשר לשאלה האם יש מענה לדרישות, אז כפי שאתם יודעים פה בוועדה, הגענו כבר מספר פעמים לוועדה כדי להגדיל את מסגרת התקציב ההמשכי במיליארדים רבים כדי לענות על צרכים, שהם בעיקר צרכי קורונה.

יוגב גרדוס: נכון שיש צרכים שהם צרכי תקציב שוטף שלא נענו עדיין עד שלא יהיה תקציב מדינה מאושר.

יוגב גרדוס: לכן אני חושב שיש פה גם הסכמה בין כל חברי הכנסת שצריך תקציב והוא יפתור הרבה בעיות.

מיקי לוי: אבל לא יהיה כנראה.

מיקי לוי: אין לכם כרגע תקציב.

מיקי לוי: יש לי שאלת המשך: בשל היעדר תקציב, כפועל יוצא יש סיכוי סביר, ואף למעלה מסביר, שהורדת דירוג האשראי של מדינת ישראל יהיה במקרה הטוב ל-A מינוס ובמקרה הרע ל-BBB.

מיקי לוי: דבר זה יביא לטרלול ולהוספת ריבית של מיליארדי שקלים על החוב החיצוני של מדינת ישראל.

מיקי לוי: זה נכון או לא נכון?

מיקי לוי: רק תגיד כן או לא.

יוגב גרדוס: אין תשובה לשאלה הזאת.

מיקי לוי: אין לו תשובה.

מיקי לוי: הבנתי.

מיקי לוי: מה אתם מפחדים?

מיקי לוי: אתה כלכלן.

שלמה קרעי: זה לא ישנה את הריביות למפרע בכל מקרה.

מיקי לוי: נכון, העתידיות.

מיקי לוי: מה שנלקח, נלקח, הוא לא משנה את הריבית.

אנטאנס שחאדה: מה שייתנו עכשיו כדי לכסות - - -

אלכס קושניר: מה שיקרה קדימה לא מעניין את נתניהו.

שגית אפיק: יוגב, לאור דבריך, שנעשתה כבר עבודת מטה, כמה זמן אתם צריכים?

שגית אפיק: אם נחלק את 100 הימים האלה, כמה זמן אתם צריכים כדי להניח הצעת חוק תקציב?

יוגב גרדוס: זה לא עניין שלנו.

יוגב גרדוס: הדיון הזה צריך להתקיים בתוך הממשלה בין השרים, ראש הממשלה ושר האוצר, לגבי משך הזמן שהם רוצים לעשות עבודה בתוך הממשלה, בהתאם לאיך שהתקציב ייראה.

יוגב גרדוס: לכן אני חושב שצריך להתקדם עם - - -

שגית אפיק: כי כל זמן שאתם לא מניחים אנחנו ממשיכים בתקציב של 1/12, זה חלק מן העניין.

יוגב גרדוס: נכון.

יוגב גרדוס: כמה שיותר מוקדם יותר טוב מן ההיבט של ביצוע התקציב, אבל משך הזמן שצריך לדון בתקציב בתוך הממשלה צריך להיקבע בתוך הממשלה, ולאחר מכן להביא לכנסת עמדה ממשלתית יותר מסודרת.

שגית אפיק: אני מציעה לחברי הכנסת, גם למציע וגם לחברי הוועדה, כן לחלק את 100 הימים, באופן כזה שהממשלה תצטרך להניח.

שגית אפיק: היו לממשלה כבר כמעט 90 ימים כדי להניח הצעת חוק תקציב, אז הייתי נותנת לה עוד 40 ימים.

מיקי לוי: זה בהצעה שלי לסדר.

שגית אפיק: ו-60 ימים לכנסת, כפי שיש בשנת תקציב רגילה.

יצחק פינדרוס: כמה זמן ייקח לכם להניח?

שגית אפיק: ולתקן את חוק-יסוד: משק המדינה, להוסיף תיקון נוסף להארכה.

שגית אפיק: אפשר גם לדון במועדים האלה לקראת הקריאה השנייה והשלישית.

יצחק פינדרוס: אני רוצה לחדד את השאלה.

יצחק פינדרוס: בהינתן שיש החלטה של שר האוצר וראש הממשלה להניח תקציב, כמה זמן ייקח לכם להביא לשולחן הממשלה הצעה?

יוגב גרדוס: אנחנו צריכים לדעת איך נראה התקציב לפני שאני עונה על השאלה הזאת, גם מבחינת תקציב חד-שנתי או דו-שנתי וגם מבחינת המדיניות.

יצחק פינדרוס: מה סדר הגודל של הזמנים?

מיקי לוי: אין בעיה, אנחנו נגיד לך.

מיקי לוי: אני עוזר לו: אם יהיה תקציב חד-שנתי הוא יבוא בתוך 30 ימים; אם יהיה תקציב דו-שנתי הוא יבוא בתוך ... ימים.

מיקי לוי: מה הבעיה?

יצחק פינדרוס: חבר הכנסת מיקי לוי, אני אצטרך את עזרתך.

יצחק פינדרוס: אני מבטיח לך שאני אבקש.

יוגב גרדוס: אנחנו במצב מאוד חריג בהיבט הזה.

יוגב גרדוס: בעבר מה שהיה קורה, אם מסתכלים על תקציבים קודמים, מרגע שהתקציב אושר בממשלה ועד שהוא הונח בכנסת היה פרק זמן של – הכי מעט שזכור לי הוא 3–4 שבועות ועד חודשיים.

יוגב גרדוס: פה יש מצב אחר, שחלק מחוק ההסדרים, מהתוכנית הכלכלית כבר נכתב, נעשתה עליו עבודה.

יוגב גרדוס: יכול להיות שצריך פחות זמן.

יצחק פינדרוס: אולי נצליח השנה לעשות את זה בלי חוק ההסדרים, זה יהיה בשורה גדולה לדמוקרטיה.

יוגב גרדוס: היועצת המשפטית אמרה, ואני מבין לגמרי את ההיגיון, והוא גם קבוע בחוק-היסוד היום, שיש לחלק את הזמן בין הממשלה לבין הכנסת.

יוגב גרדוס: אני חושב שצריך להשאיר את החלוקה הזאת.

יוגב גרדוס: כממשלה השאיפה שלנו היא להשאיר את זה גמיש לגמרי, אבל אני מניח שהכנסת תרצה לבצע חלוקה.

יוגב גרדוס: אני כן מציע לעשות את החלוקה הזאת בשלב מאוחר יותר של החקיקה, כאשר אנחנו כממשלה יודעים.

מיקי לוי: אני לא מסכים.

יצחק פינדרוס: מיקי, רק רגע, ידברו רם בן ברק, ינון אזולאי ואז אתה.

יוגב גרדוס: זה מצב שיכול להיות שאנחנו שוב נפר חוק-יסוד בגלל שמשך הזמן לא מותאם להחלטות הפוליטיות על איך ייראה התקציב.

שגית אפיק: אני הצעתי: 40 ימים.

שגית אפיק: זו הצעה הוגנת מאוד.

שגית אפיק: לא הצעתי חמישה ימים, שזה אולי מה שהיה צריך להציע מלכתחילה.

יוגב גרדוס: - - - אני לא יודע להגיד את זה עכשיו.

יצחק פינדרוס: תודה.

יצחק פינדרוס: חבר הכנסת רם בן ברק, בבקשה.

רם בן ברק: דעתי לגבי למה לא מגישים את התקציב – לפי מה ששר האוצר אומר הוא כבר קיים ורק צריך לאשר אותו, יביאו אותו ונאשר אותו.

רם בן ברק: אם צריך להמתין 5–6 ימים, אם נראה ביום רביעי שלא מספיקים וצריך עוד 2–3 ימים נאריך ב-2–3 ימים.

רם בן ברק: ביום רביעי אפשר לאשר תקציב וזה ימנע בחירות וגם ייתן איזה אופק לכלכלת ישראל.

רם בן ברק: אבל אני שם את זה לרגע בצד.

רם בן ברק: ההסכם הקודם שנחתם בין הליכוד לבין כחול לבן, ובגינו הקימו את הממשלה הזאת, היה הסכם שהיו בו סעיפים: דו-שנתי, חד-שנתי, אני לא נכנס לזה, אבל היה מי שהיה ערב להסכם.

רם בן ברק: אני שואל: האם גם בהסכם הזה, חבר הכנסת צביקה האוזר, לקחתם מישהו שיהיה ערב שבסוף הימים האלה או במהלך הימים האלה באמת יהיה תקציב?

רם בן ברק: או שאנחנו ננסה, ואם יהיה – יהיה, ואם לא יהיה – לא יהיה?

רם בן ברק: האם יש לנו ערבות שיהיה תקציב, כמו בהסכמים שנוהגים לחתום בין כחול לבן לבין הליכוד?

יצחק פינדרוס: אתה מציע לקבוע בחקיקה שאם לא יעבור תוך 100 ימים אז החוק יפקע רטרואקטיבית?

רם בן ברק: לא.

רם בן ברק: אני רוצה לומר שאף אחד לא מאמין שיהיה תקציב.

רם בן ברק: אף אחד לא מאמין, אף אחד לא ייקח על זה ערבות, לא השר דרעי, שלקח ערבות על ההסכם הקודם, שלא מילאו אותו לצערי הרב.

רם בן ברק: בהסכם שהרב דרעי ערב עליו מדובר על תקציב דו-שנתי ועל כך שתוך 100 ימים היה צריך לעשות אותו.

רם בן ברק: אף אחד לא מקיים את ההסכם הזה.

רם בן ברק: כולם מבינים שגם לא יקיימו את זה.

רם בן ברק: אני לא רוצה בחירות.

רם בן ברק: להבדיל ממה שצביקה האוזר אומר, אני לא רוצה בחירות.

רם בן ברק: אני חושב שהמצב באמת קשה.

רם בן ברק: אני חושב שיש כאן מצב כלכלי קשה מאוד.

צבי האוזר: בוא תצטרף, לפחות לקריאה הראשונה.

רם בן ברק: לכן אני חושב שכל הדבר הזה הוא תירוץ בשביל לדחות את הבחירות בחודש–חודשיים.

רם בן ברק: היה רצוי לעשות אותן עכשיו ולנצל את הזמן הזה כאשר ממילא אנחנו מדינה בלי תקציב.

רם בן ברק: זה הכול.

יצחק פינדרוס: תודה.

יצחק פינדרוס: חבר הכנסת אזולאי.

ינון אזולאי: קודם כול, רציתי לחזק גם את דבריה של היועצת המשפטית לוועדה, שגית אפיק, ואת זה בעיקר רציתי להגיד.

ינון אזולאי: הרי זה לטובת

ינון אזולאי: כם אם אנחנו נוסיף עוד תחנה באמצע שתקבע עד מתי הממשלה תוכל להגיש, כי היום בעצם אתם עוברים על חוק-היסוד, אי אפשר להגיד שלא.

ינון אזולאי: בכוונה או לא בכוונה, באשמת הממשלה, באשמת שר האוצר, לא משנה מי, כרגע עוברים על החוק.

ינון אזולאי: שגית אומרת דבר הגיוני מאוד: בואו נעשה תחנה, נקבע עד מתי אתם צריכים להגיש.

ינון אזולאי: אוטומטית גם אתם לא תאמרו שעוד פעם עוברים על החוק.

ינון אזולאי: הדבר הגיוני ונכון, ואני חושב שגם חובה לעשות אותו.

ינון אזולאי: זה הדבר הראשון.

ינון אזולאי: דבר שני, החוק הזה מרגיע את הרוחות גם, מעצם זה שהוא מביא – ולא משנה כרגע אם זה יוארך בסופו של דבר ב-30 ימים או ב-100 ימים, זה ייתן לנו שפיות ולא נידרש לפעול בלחץ.

ינון אזולאי: באמת שני האנשים הגדולים שאמורים לשבת ביניהם ולהחליט, אם יהיה תקציב או לא יהיה תקציב, אם תקציב חד-שנתי או דו-שנתי – אני מאלה שאומרים: רק שיהיה תקציב, רק שהמדינה תתנהל.

ינון אזולאי: לא יכול להיות שיש אדם אחד היום שמחלק לנו את הכסף במשרדים על פי 1/12 והוא קובע איזה משרד יקבל כך ואיזה משרד יקבל כך.

ינון אזולאי: הרי חלוקה על פי 1/12 הולכת לפי ההתחייבויות.

ינון אזולאי: אני שואל את העמדה שלך: האם נראה לך נורמלי שהתקציב מחולק על פי 1/12?

ינון אזולאי: כבר מזמן היה צריך לשנות את זה, לתת עוד גמישות לשרים כדי שהמדינה לא תשותק.

ינון אזולאי: האם לא הגיע הזמן שנעשה שינוי בחלוקה על פי 1/12 וניתן עוד סכום באחוזים למשרדים כדי שהם כן יעשו עם זה משהו, כדי שהם יוכלו לגרום לכך שהמדינה קצת תנוע יותר?

מיקי לוי: אתה צריך לשנות את החוק.

ינון אזולאי: אני יודע.

ינון אזולאי: אני שואל אותו אם לא זאת הבעיה.

ינון אזולאי: אני שואל חוות דעת מקצועית שלך: האם לא הגיע הזמן שהדבר הזה ישונה, במקום 1/12, שגם למשרדים תהיה בכלל אופציה בשנת 2020?

צבי האוזר: אוסיף את המודל.

צבי האוזר: חלוקה על פי 1/12 נכונה לתקופה מסוימת.

צבי האוזר: אנחנו בעצם מנהלים את משק המדינה על פי 1/12, כבר כמה חודשים?

ינון אזולאי: כמעט שנתיים.

ינון אזולאי: סליחה, עוד מעט שנה.

יוגב גרדוס: גם ב-2015 התקציב עבר ב-15 בנובמבר.

יוגב גרדוס: נכון שהמדינה לא בנויה להתנהל על פי תקציב של 1/12.

צבי האוזר: אני רוצה להצטרף לתהייה שחבר הכנסת אזולאי מעלה כאן.

צבי האוזר: יכול להיות שתגיד: בשמונה החודשים הראשונים זה על פי 1/12, ולאחר מכן זה על פי 1/12 פלוס 5% הטבות, או משהו כזה.

צבי האוזר: כלומר איזה מרווח, שגם מתכתב עם העובדה שאין ספק ש-1/12 הוא פתרון רע, אבל כפי שאנחנו רואים בהיסטוריה של ממשלות ישראל, לא רק הממשלה הנוכחית, בפתרון הזה נעשה שימוש לא פעם ולא פעמיים.

צבי האוזר: צריך לקבוע לו איזשהן מדרגות – שישה חודשים ראשונים זה על פי 1/12, שישה חודשים אחרי כן זה על פי 1/12 פלוס 2.5% למשל.

קריאה: אתה מעודד לא להעביר תקציב.

צבי האוזר: יש אינטרס למדינה, למערכת.

צבי האוזר: חזקה שאנשים הם תמי-לב.

מיקי לוי: הדיון על ה-1/12 הוא מיותר.

צבי האוזר: זה תפיסה הובסיאנית, אתה חושב שאדם לאדם זאב.

צבי האוזר: זה לא כך.

צבי האוזר: בסוף יש אינטרס להעביר תקציב.

צבי האוזר: יש לעתים אילוצים, שכפי שאמרתי לך הם לרוחב ההיסטוריה הישראלית.

יצחק פינדרוס: לשומרי הסף שלך יש אינטרס להעביר תקציב.

אלכס קושניר: יש לי עוד שאלה.

אלכס קושניר: יוגב, האם יש לכם כוונה כלשהי לשחרר את העודפים למשרדים?

אלכס קושניר: והאם זה תלוי בהעברת התקציב?

יוגב גרדוס: אלה שתי שאלות נפרדות.

יוגב גרדוס: קודם כול, לגבי המנגנון של 1/12 והאם צריך לתקן אותו – יכול להיות.

יוגב גרדוס: זה לא הונח בפנינו.

יוגב גרדוס: זה מנגנון שנקבע אי-שם לפני כמה עשרות שנים ואני לא חושב שאף אחד צפה שיהיה מצב כזה, שבו אנחנו מתנהלים לפיו כל כך הרבה זמן.

יוגב גרדוס: יכול להיות שכממשלה אנחנו נעשה עבודת מטה ונבוא עם תשובה מסודרת על הדבר הזה.

יוגב גרדוס: לגבי העודפים – זה נוגע קצת גם לשאלה הראשונה.

יוגב גרדוס: איך מתנהלים בתקציב על פי 1/12 – זה מנגנון שקבוע ברמה גבוהה בחוק-היסוד.

יוגב גרדוס: רשומה שורה וחצי איך מנהלים אותו.

יוגב גרדוס: לגבי העודפים אנחנו עכשיו בדיונים מתקדמים יחסית מבחינה משפטית, האם ניתן לאפשר להעביר עודפים, כי עודפים מתיישבים על תקציב.

יוגב גרדוס: כאשר אין תקציב קשה להתייחס לעודפי השנה שעברה.

יוגב גרדוס: הנושא הזה גם נדון בימים אלה.

אלכס קושניר: יש לכם איזה צפי?

אלכס קושניר: אני לא צריך לספר לך: יש הרבה תוכניות תקועות בגלל זה.

אלכס קושניר: לא שאין כסף אלא פשוט משרד האוצר לא משחרר אותו.

יוגב גרדוס: זה קשור בעוד די הרבה שאלות שאני חושב שבוועדה עכשיו אני לא יכול להיכנס אליהן, בעיקר מן ההיבט הטכני.

אלכס קושניר: למה?

אלכס קושניר: שאלתי אותך שאלה מקצועית.

אלכס קושניר: זה ועדה מקצועית.

יוגב גרדוס: המטרה שלנו היא לאפשר למשרדים בתוך המסגרת של חוק-היסוד בהמשך לעבוד כמה שיותר טוב.

יוגב גרדוס: זה קשה מאוד.

ינון אזולאי: בתקציב לפי 1/12 אתה לא מאפשר להם, זה ברור.

קריאה: אבל אם אנחנו נשנה את זה לא תהיה שום מוטיבציה להגיע לתקציב.

ינון אזולאי: המדינה משותקת, המשרדים משותקים כבר יותר משנה, לא באשמתכם אלא בגלל החוק שקובע חלוקה על פי 1/12.

אלכס קושניר: אבל כן יש להם את הכלי של שחרור עודפים.

אלכס קושניר: אם אתם משחררים עודפים אפשר לתת אוויר למשרדים, ואת זה אתם לא עושים.

ינון אזולאי: המנהג הוא להביא אותם בשבוע האחרון של דצמבר.

רם בן ברק: וטוב שלא עושים, מפני שאנחנו צריכים לאשר תקציב ולא להתנהל במצב של 1/12.

אנטאנס שחאדה: מה עם הירידה בתוצר של כמעט 28%, 30%?

אנטאנס שחאדה: זה בטח משפיע על הכנסות ממסים, יש ירידה במסים.

אנטאנס שחאדה: זה לא משפיע על התקציב הנוכחי, על 1/12?

אנטאנס שחאדה: איך נערכים לטפל בבעיה?

אנטאנס שחאדה: יש עכשיו מחסור חריף בהכנסות.

יצחק פינדרוס: חבר הכנסת מיקי לוי, רצית להתייחס.

יצחק פינדרוס: אחרי זה נעבור להקראה.

מיקי לוי: תודה רבה, אדוני היושב-ראש.

מיקי לוי: החוק הזה לא ימנע בחירות.

יצחק פינדרוס: כנראה שהם נאלמו בדומייה, אין להם מה לומר.

מיקי לוי: אני אומר לכם שהחוק הזה אולי גם ימנע את ניהול תקציב מדינה.

יוגב גרדוס: אני מבקש לומר הערת ביניים.

יוגב גרדוס: לדעתי הערות לנוסח עצמו יהיו לנו בהכנה לקריאה השנייה והשלישית בהקשר של לוחות הזמנים.

יוגב גרדוס: זה לא שאין לנו התייחסות, אלא פשוט אנחנו צריכים קצת הנחיה מן הדרג הפוליטי לגבי לוחות הזמנים ואז נוכל לומר הערות.

יוגב גרדוס: כרגע, כפי שאני מבין מדודי קופל, החלוקה עדיין קיימת ועומדת בעינה, של 45 ימים.

יוגב גרדוס: יכול להיות שיהיה צורך לשנות אותה.

שגית אפיק: אנחנו מציעים לבטל אותה, אנחנו מציעים לשנות אותה.

יוגב גרדוס: בסדר.

יצחק פינדרוס: חבר הכנסת מיקי לוי, ארצה לשמוע התייחסות של משרד המשפטים ואחרי כן היועצת המשפטית תקרא את הצעת החוק.

מיקי לוי: אתחיל מן ההתחלה, אדוני.

יצחק פינדרוס: אתה לא חייב לחזור על הנאום שלך קודם כשהפרעת לצביקה האוזר, אבל זה בסדר.

יצחק פינדרוס: אתה לא חייב, נעמוד בזה גם בלי שתחזור על הדברים.

מיקי לוי: החוק הזה, עם כל הכבוד, אולי ייתן מערכת הנשמה או מכונת הנשמה לחולה הזה, לממשלה המקרטעת הזאת.

מיקי לוי: שוב משנים כאן חוקי-יסוד, שוב חוקי-יסוד, כדי לאפשר את המשך קיומה של הממשלה הזאת.

מיקי לוי: עד עכשיו היה לכם מספיק זמן.

מיקי לוי: התעסקתם בדברים אחרים, בכלל לא התעסקתם בנושא תקציב המדינה.

מיקי לוי: אני אומר לך: אני נגד החקיקה הזאת, אני נגד האסון הזה שמביאים עלינו.

מיקי לוי: במשך 100 ימים לא עשיתם כלום, כלום.

מיקי לוי: הרי הקמתם ממשלה בגלל החירום.

מיקי לוי: לא עשיתם כלום בחירום.

מיקי לוי: מילים לחוד ומעשים לחוד.

מיקי לוי: הדבר המרכזי בתקציב המדינה – ואינני מעוניין להיכנס בכלל להסכם הקואליציוני, זה לא עניין שלי – זה שהוא הגלגל המניע של מדינת ישראל.

מיקי לוי: במה התעסקתם?

מיקי לוי: אם יהיה תקציב חד-שנתי או דו-שנתי.

מיקי לוי: כל הזמן אמרנו, לא נכון שלא אמרנו.

מיקי לוי: אנחנו רוצים בחירות?

מיקי לוי: אתם השתגעתם?

מיקי לוי: אנחנו הרי כל הזמן אומרים: תביאו תקציב.

מיקי לוי: תביאו תקציב.

מיקי לוי: אולי לא נצביע על הכול בעד, נתווכח, אבל למדינת ישראל חסר תקציב.

מיקי לוי: אנחנו אומרים את זה כבר במשך שלושה חודשים.

מיקי לוי: אבל אתם מתעסקים בשאלה האם יהיה כיסא מפלט או לא יהיה כיסא מפלט.

מיקי לוי: אני אומר לכם, חברים, אתם פוגעים במדינת ישראל, אתם פוגעים בדירוג האשראי של מדינת ישראל, אתם פוגעים בסדר הכלכלי של מדינת ישראל.

מיקי לוי: די להסתכל על הנתונים שפורסמו על ידי משרד האוצר כדי להיכנס לאיזה שיתוק ולהבין שאתם הולכים בדרך לא נכונה.

מיקי לוי: בנוסף למה שנאמר כאן, אני מבקש שחלוקת הזמן בין הכנסת לבין הממשלה תהיה ברורה, למרות שזה קבוע בחוק.

מיקי לוי: אתם לא תשאירו אותנו למשאים ומתנים פוליטיים: מה יהיה, מה לא יהיה, מי יהיה ראשון, מי יהיה אחר כך.

מיקי לוי: כל המשאים ומתנים הפוליטיים אינם מענייני.

מיקי לוי: אני דורש שלכנסת, על פי החוק, תהיה אפשרות לפקח על המספרים ועל הסעיפים שיובאו.

מיקי לוי: לכן, אני לא יודע איך, גברתי היועצת המשפטית, האם להכניס את זה אל תוך החוק הזה, האם להסתמך על החוק הקודם שלא מקיימים אותו, אבל לא יכול להיות שנגיד – אתה אומר לי שאתה לא יודע אם זה תקציב חד-שנתי או דו-שנתי.

מיקי לוי: אין בעיה: אני מבקש לקבוע שני מסלולים.

שגית אפיק: ממילא – וזו תשובה גם למשרד האוצר – אם זה יהיה תקציב דו-שנתי הם יצטרכו להביא תיקוני חקיקה חדשים כדי להסביר תקציב דו-שנתי אחרי אירועי תקציב דו-שנתי אחרים.

שגית אפיק: יש לזה גם משמעויות נוספות.

צבי האוזר: אני לא בטוח שמשרד האוצר הבין את זה.

מיקי לוי: אני רוצה להדגיש שאתם לא תנהלו משאים ומתנים בין כחול לבן לבין הליכוד ותביאו את התקציב הזה – אני בכוונה מגזים – אחרי 75 ימים, כשנשארו 15 או 25 ימים עד למועד הסופי.

מיקי לוי: זה לא הגיוני, זה לא הפיקוח של הכנסת על פעולות הממשלה.

שלמה קרעי: מיקי, אבל רק עכשיו אמרת להביא תקציב חד-שנתי ותאשר אותו עכשיו.

מיקי לוי: אם תקציב חד-שנתי – בבקשה.

צבי האוזר: כל ההסדר הוא על תקציב חד-שנתי.

צבי האוזר: יש פה איזה רעיון מסדר שכולם מתעלמים ממנו.

צבי האוזר: רבותי, ההצעה שלי מדברת על דחיית זמן במתכונת של החוק הנוכחי, קרי: הסדר חד-שנתי.

צבי האוזר: בהינתן שהמערכת הפוליטית תגיע לידי הסכמה לתקציב דו-שנתי, בכל מקרה תצטרך להגיע לכאן חקיקה חדשה, לא במסגרת הצעת החוק הזאת.

צבי האוזר: זה לא אומר שעמדתי היא בעד תקציב חד-שנתי או תקציב דו-שנתי.

צבי האוזר: אני בעד להתכנס למערכה האמיתית אל מול הקורונה.

צבי האוזר: בעניין ההערה לכנסת, צריך להבין, גם אם יגיע לכאן תקציב חד-שנתי, צריך להבין, כפי שאמרתם כאן, שהעבודה של הכנסת, בהינתן לוחות הזמנים, תהיה גם היא לא כמו בשנה רגילה.

צבי האוזר: היא מוגבלת.

צבי האוזר: ההחלטה – נשים את היד על הלב – היא בעיקרה תהליך הלידה של ההסכמה הפוליטית, הוא זה שלוקח זמן, ולצד זה כמובן אי-הוודאות של הקורונה הוא דבר שמשנה את כללי המשחק, וברור למה.

צבי האוזר: לכן גם לכנסת יהיה את הזמן.

צבי האוזר: אני חושב שאי אפשר לחלוף מעל ראשה של הכנסת, אבל עדיין זה לא שנה רגילה ולכן צריך לאזן בין האינטרסים.

יצחק פינדרוס: אני חושב שחברי הוועדה מסכימים עם ההצעה של היועצת המשפטית לוועדה, שצריך לעשות הגבלה של זמן, להגדיר את זמן הממשלה ואת זמן הכנסת.

קריאות: - - -

צבי האוזר: אי אפשר להגיד לך מה הזמנים, כי הזמנים אינם משקפים.

צבי האוזר: תקציב חד-שנתי של 2020, הכנסת לא תצטרך לעבוד עליו בהיקפים כפי שהיא עובדת על תקציב בשנה רגילה.

מיקי לוי: מצחיק שאנחנו מדברים על תקציב חד-שנתי של שלושה חודשים.

מיקי לוי: לא צריך להיות בקי, מספיק ללמוד מבוא לכלכלה כדי להבין שאין בזה היגיון.

צבי האוזר: עד 100 ימים.

מיקי לוי: עד שהוא יוגש, עד שתצביעו, יישאר חודש ימים.

מיקי לוי: לפחות תגידו ביושר שאתם זקוקים לצורך המשאים ומתנים הפוליטיים שלכם ל-100 ימים נוספים, זמן שאול למכונת הנשמה.

מיקי לוי: תגידו את זה ביושר.

מיקי לוי: הרי אין היגיון שהתקציב בסוף יוגש לחודש ימים.

מיקי לוי: גם אנשי משרד האוצר, שמנועים פה מלהביע את דעתם, אומרים את זה בחדרים סגורים שלא לאוזן הציבור.

צבי האוזר: אני מסכים איתך וביושר אומר:

צבי האוזר: בחירות נוספות יעלו 5 מיליארד שקלים.

צבי האוזר: תאמר את זה אתה גם ביושר, 5 מיליארד שקלים.

צבי האוזר: אמור מעתה: בחירות – 5 מיליארד שקלים.

צבי האוזר: לכן תרעד האצבע של מי שהיה נגד הצעת החוק הזאת, תרעד האצבע.

רם בן ברק: חוסר-הוודאות היחיד שיש לנו הוא חוסר-הוודאות לדעת מתי - - -

מיקי לוי: חבר'ה, בחזרה לתחום הפוליטי, לא המקצועי.

מיקי לוי: ה-100 ימים האלה לא יתנו לכם כלום.

מיקי לוי: אתם תמשיכו להתגושש התגוששות פוליטית.

מיקי לוי: זה מכונת הנשמה לחולה קורונה קשה, לצערי, וגנץ גם בתוך 100 שנים כנראה לא יהיה ראש ממשלה.

יצחק פינדרוס: תודה.

יצחק פינדרוס: משרד המשפטים – התייחסות שלכם.

עמי ברקוביץ: אתייחס בקצרה להצעת החוק הפרטית של חבר הכנסת האוזר, לנוסח כפי שהונח כאן.

עמי ברקוביץ: אני מתייחס להיבט המשפטי כמובן.

עמי ברקוביץ: לעמדתנו אין מניעה לקדם את הצעת החוק, למרות שהיא לא חפה מקשיים, בשים לב לקושי העקרוני של תיקון חוק-יסוד בדרך של הוראת שעה, כפי שעולה מפסיקת בית המשפט.

עמי ברקוביץ: מדובר בהארכת תקופה שבה הממשלה לא קובעת סדרי עדיפויות בדרך המלך של חוק תקציב תחת פיקוח הכנסת למן תחילת שנת התקציב.

עמי ברקוביץ: אבל גם בהינתן כל זאת אנחנו סבורים שבנסיבות הייחודיות והחריגות של הסיטואציה המשברית והמורכבת שעימה מתבקשת להתמודד ההצעה, כפי שעולה גם מדברי ההסבר וכפי שנאמר כאן, זאת באמצעות הארכה לתקופה קצובה, שתובא לאישור, ובהתחשב גם באלטרנטיבה, אנחנו לא חושבים שבנסיבות המיוחדות הללו קיימת מניעה לקדם את ההצעה כהוראת שעה, שזאת השאלה המרכזית שאליה אנחנו מתייחסים.

שגית אפיק: אני רוצה רק לציין שבהיעדר תקציב ובשל אי הנחת הצעת חוק התקציב, הממשלה הביאה בפני הכנסת כבר חמישה תיקונים לחוק-יסוד בהוראת שעה.

שגית אפיק: אם זה יהיה השישי שבהם אבל הוא יפתור את הבעיה אז נראה לי שאכן אין מניעה משפטית.

שגית אפיק: לגבי נוסח ההצעה, אני מציעה שזו תהיה הוראת שעה בסעיף 36א(ב).

שגית אפיק: במקום "100 ימים מיום כינון הממשלה" אני מציעה לקבוע מועד.

שגית אפיק: במקום לכתוב "200 ימים" אני מציעה לקבוע את יום י"ז בכסלו התשפ"א, שהוא 3 בדצמבר 2020, זה לספירתי 100 ימים מתוך מועד 100 הימים.

איתן גינזבורג: למה?

שגית אפיק: זה יהפוך להיות היום הקובע.

שגית אפיק: זה יהיה: עד המועד הזה.

איתן גינזבורג: אבל למה?

שגית אפיק: בגלל שעכשיו כולם מתלבטים האם אנחנו מדברים על 25 באוגוסט, 24 או 26 באוגוסט, בגלל שמופיע בחוק "100 ימים".

שגית אפיק: נראה לי שאם נקבע מועד כולנו נדע מה הוא היום הקובע בצורה מסודרת ופשוטה.

שגית אפיק: זה עניין טכני אבל זה נראה לי פשוט יותר.

שגית אפיק: לכן הייתי קובעת: "3 בדצמבר 2020".

שגית אפיק: הייתי מוחקת את הסיפה של האופציה שהממשלה לא עמדה בה, של הנחת הצעת חוק התקציב, והייתי מתקנת בתיקון עקיף, מה שהצעתי קודם: "בחוק יסוד משק המדינה, בסעיף 3(א), אחרי פסקה (1) יבוא: "הממשלה תניח את הצעת חוק התקציב 2020 על שולחן הכנסת לא יאוחר מיום ...".

שגית אפיק: לא נקבע את היום.

שגית אפיק: אפשר יהיה לדבר על זה במהלך ההכנה לקריאה השנייה והשלישית.

שגית אפיק: החוק עצמו יהיה חוק של הוראת שעה, שיעמוד בתוקפו עד 3 בדצמבר, שזה המועד של סוף 100 הימים.

צבי האוזר: אני רוצה להבין ולחדד.

צבי האוזר: אם הממשלה איננה עומדת באותו בלנק כפי שנקבע, זאת אומרת שה-3 בדצמבר מוקדם?

שגית אפיק: לא.

שגית אפיק: ה-3 בדצמבר נותר בתור היום הקובע.

צבי האוזר: זאת אומרת, תהיה הפרה, בדומה למה שקורה עכשיו.

איתן גינזבורג: אז למה לקבוע את זה?

איתן גינזבורג: למה לקבוע מלכתחילה?

ינון אזולאי: אגיד לך למה, כי עכשיו הם עוברים על החוק.

ינון אזולאי: ההיגיון אומר לתת להם את האופציה הזאת.

איתן גינזבורג: למה לקבוע בכלל מועד?

יצחק פינדרוס: כי אנחנו נשמח מאוד שראש הממשלה ושר הביטחון יגיעו להסכמה מהר ויביאו לשולחן הממשלה תקציב.

יצחק פינדרוס: מה למה?

שגית אפיק: והסיבה השנייה, בסופו של דבר אתה רוצה לדעת כמה ימים יהיו לכנסת להכין את הצעת חוק התקציב.

שגית אפיק: אף אחד לא מצפה שהממשלה תביא לכנסת, אחרי שלממשלה היו כבר כמעט 90 ימים, אני לא חושבת שצריך לתת לה עוד 60 ימים או 55 ימים כדי להניח הצעת חוק תקציב חד-שנתית, כי אנחנו מדברים כרגע על הצעה לתקציב חד-שנתי.

שגית אפיק: מן הראוי שלכנסת יהיו מספיק ימים לדון.

שגית אפיק: אני גם לא אומרת עכשיו שנקבע את הימים.

שגית אפיק: אמרו נציגי משרד האוצר ונציגי משרד המשפטים שהם צריכים לקבל הנחיות מן הדרג הפוליטי.

שגית אפיק: אני חושבת שיהיה נכון שנדון בזה בהכנה לקריאה השנייה והשלישית.

צבי האוזר: איתן גינזבורג, בואו נדון בזה בהכנה לקריאה השנייה והשלישית.

צבי האוזר: אני חושב שיש דברים בגו, וגם אנחנו נדון ונשמע את עמדת משרד האוצר לגבי התאריך הסביר הרלוונטי המקסימלי, בהינתן שאנחנו דנים בהוראת שעה לגבי תקציב 2020.

צבי האוזר: לא מדובר במהלך העסקים הרגיל של הכנסת.

צבי האוזר: אני כן מבקש להוסיף את התיקון כפי שהיועצת המשפטית הציעה.

יצחק פינדרוס: תקראי בבקשה את מה שאנחנו הולכים להצביע עליו.

שגית אפיק: "בחוק-יסוד: הכנסת, בסעיף 36א(ב), במקום "100 ימים מיום כינון הממשלה" יבוא: "י"ז בכסלו התשפ"א (3 בדצמבר 2020)", והסיפה, החל במילים "הניחה הממשלה את חוק התקציב", תימחק.

שגית אפיק: בחוק-יסוד: משק המדינה, בסעיף 3(א), אחרי פסקה (1) יבוא: "(1א) על אף האמור בפסקה (1), הממשלה תניח את הצעת חוק התקציב לשנת 2020 על שולחן הכנסת לא יאוחר מיום ..."." אני לא קובעת את היום.

שגית אפיק: נכתוב בדברי ההסבר שזה יידון בהכנה לקריאה השנייה והשלישית.

שגית אפיק: "חוק זה יעמוד בתוקפו עד ליום י"ז בכסלו התשפ"א (3 בדצמבר 2020).

שגית אפיק: " זה תיקון הוראת שעה.

שגית אפיק: בסדר?

אלכס קושניר: יש לי שאלה.

אלכס קושניר: במידה ונקבע היום, והממשלה לא מניחה.

אלכס קושניר: אז מה קורה?

שגית אפיק: עדיין יש לנו עד 3 בדצמבר.

שגית אפיק: גם היום הממשלה לא הניחה, היא הייתה אמורה להניח ב-12 ביולי.

אלכס קושניר: אז מה המשמעות?

אלכס קושניר: אין משמעות.

שגית אפיק: עדיין אנחנו רוצים לומר - - -

יצחק פינדרוס: אנחנו רוצים לשים איזו נורת אזהרה: חבר'ה, תסיימו.

יצחק פינדרוס: זה רצון של כולנו להניח בפניהם את הנורה הזאת.

ינון אזולאי: אלכס, ביהדות כשאדם עובר עבירה, כל יום שהוא עובר זה עבירה נוספת, כל רגע.

ינון אזולאי: בממשלה זה לא נורא.

שלמה קרעי: אפשר לכתוב שהכנסת תתפזר אם הממשלה לא מניחה בזמן.

ינון אזולאי: אני רואה שאתה מקדם חזק לבחירות, שלמה.

קריאה: אפשר פשוט לא לעשות כלום.

קריאה: ממילא לא מקיימים את החוק.

אלכס קושניר: שמעתי למה צריך תקציב חד-שנתי.

אלכס קושניר: עוד שנייה יגידו - - -

יצחק פינדרוס: אני מעלה את תיקון סעיף 36א לחוק-יסוד: הכנסת להצבעה, את ההצעה של חבר הכנסת האוזר, עם הערות.

שגית אפיק: רגע, נציגי המשרדים רוצים להעיר.

דודי קופל: אני מן הלשכה המשפטית במשרד האוצר.

דודי קופל: רק להבהיר, למקרה שלא היה ברור: כרגע אם לא מתקנים את חוק-יסוד: משק המדינה, משמעות התיקון לחוק-יסוד: הכנסת היא שלכנסת יהיו 45 ימים לפחות לדון בהצעת חוק התקציב.

שגית אפיק: ולממשלה יהיו 55 ימים בנוסף על ה-90 שכבר היו.

דודי קופל: זה ההסדר הקיים.

דודי קופל: רק להבהיר, זה לא שההצעה כרגע נעדרת מועד שעד אליו הממשלה צריכה להניח את חוק התקציב.

דודי קופל: המועד נקבע.

יצחק פינדרוס: סיכמנו שאת הדיון הזה נקיים בהכנה לקריאה השנייה והשלישית.

יצחק פינדרוס: בסדר גמור.

יצחק פינדרוס: זה הסיכום של הדיון כרגע.

יצחק פינדרוס: לכן להערה תהיה משמעות בדיון שלאחר הקריאה הראשונה ובהכנה לקריאה השנייה והשלישית, כפי שאמרה היועצת המשפטית לוועדה.

יצחק פינדרוס: אנחנו לא נכנסנו למועד כרגע ולא הכנסנו תאריך.

יצחק פינדרוס: אתם כמשפטנים אני מניח שהבנתם את זה טוב יותר ממני.

דודי קופל: אני רק מסביר שקיים היום מועד בחוק.

דודי קופל: הדחייה של 100 ימים ל-200 ימים דוחה גם את המועד הזה ומשאירה לכנסת 45 ימים לפחות.

יצחק פינדרוס: מי בעד התיקון כפי שהציגה היועצת המשפטית לוועדה?

יצחק פינדרוס: מי נגד?

יצחק פינדרוס: מי נמנע?

יצחק פינדרוס: בעד – רוב

יצחק פינדרוס: נמנעים – הצעת חוק-יסוד: הכנסת (תיקון – התפזרות בשל אי-קבלת חוק תקציב) (הוראת שעה), התש"ף-2020, כפי שהוקראה ותוקנה על ידי היועצת המשפטית לוועדה, אושרה.

יצחק פינדרוס: ההצעה אושרה.

יצחק פינדרוס: היא תונח על שולחן הכנסת לקריאה הראשונה.

יצחק פינדרוס: תודה רבה לכולם.

יצחק פינדרוס: הישיבה נעולה.